  Майя Бывальцева Удмуртиын тылпулэсь утиськонъя нимысьтыз радэс (режим) ялӥзы. Со 27-тӥ инвожоысен 1-тӥ гудырикошконозь ужалоз. Улосвыл кивалтэтлэн тӧроеныз Ярослав Семёновен кинюртэм ужкагаз туннэ, 26-тӥ инвожое, элькун тӧрлыкъёслэн нимлыко сайтазы шараямын. Та дыре нюлэсъёсын тылскыны, бусыосын кӧс турынэз сутыны уг яра. Интыысь аскивалтон ёзэсъёсты нюлэслы матысь гуртъёс котырын музъемез гырыны куризы. Инкуазь узырлыкъёсъя но инкуазез утёнъя министерство югыт дыръя нюлэсъёсын югдурез чакласа ветлон ужез радъялоз. Улон интыосын куронъёсты чакламез эскероз тылпулэсь утиськонъя ёзэс. Куронъёсты тӥясьёсты шараян но кылкутон улэ кыскон ужез озьы ик нуоз элькунысь кунпуш ужъёсъя министерство. Тылпулэсь утиськонъя нимысьтыз радэс дыръя куронъёсты тӥям понна штрафъёс чакламын:  - нимаз адямиослы 2–5 сюрс манет;  - кивалтӥсь муртъёслы 20–40 сюрс манет;  - юридик огазеяськонъёслы 300–500 сюрс манет. Тегъёс: Мерлык Ижкар тылпу Удмуртия инкуазь  